เจนเนอราลี่ ลั่นกลองบุกตลาดไทย
โดย...วารุณี อินวันนา
19 พ.ย. 2557

โดย...วารุณี อินวันนา
กลุ่มเจนเนอราลี่ ไทยแลนด์ เริ่มเปิดตัวออกสู่ตลาดอีกครั้ง หลังจากได้ แลม ซุย คง มาเป็นประธานเจ้าหน้าที่บริหาร บริษัท เจนเนอราลี่ ประกันภัย (ไทยแลนด์) และได้ บัณฑิต เจียมอนุกูลกิจ มาเป็นประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เมื่อต้นปี 2557 
จากก่อนหน้านี้ที่จะมีประธานเจ้าหน้าที่บริหารคนเดียวดูแลทั้งสองบริษัท และมีการดูแลธุรกิจในประเทศอื่นควบคู่กันไปด้วย
การที่ทั้งสองบริษัทมีซีอีโอของตัวเอง และเปิดศูนย์ฝึกอบรม Generali Center แห่งใหม่ เพื่อประกาศให้ตลาดรับทราบว่าพร้อมที่จะสร้างช่องทางตัวแทน และเปิดรับตัวแทนใหม่เข้าร่วมงานอีกครั้ง
เป็นการสะท้อนภาพชัดเจนว่า กลุ่มเจนเนอราลี่สัญชาติอิตาเลียนพร้อมที่จะรุกตลาดประกันชีวิตและตลาดประกันภัยไทยอย่างจริงจังอีกครั้ง หลังใช้เวลาอยู่ในไทยมาครบ 12 ปี หลังจากเงียบมาตลอด
ทั้งนี้ การหาผู้บริหารมานั่ง 2 บริษัทของกลุ่มเจนเนอราลี่ เพราะได้ให้ความสำคัญกับตลาดในเอเชียมากขึ้น โดยให้น้ำหนักในการรุกตลาดที่จีน อินโดนีเซีย และไทย 
สำหรับประเทศไทย ได้วางเป้าหมายที่จะผลักดันธุรกิจประกันภัย ประกันชีวิต ให้ขึ้นติด 1 ใน 10 ในปี 2563 เพราะมองเห็นโอกาสในการเติบโตของประกันในไทย ที่ยังมีสัดส่วนผู้ทำประกันยังต่ำ และประชาชนไทยยังมีรายได้เพิ่มขึ้นอย่างต่อเนื่อง
บัณฑิต เจียมอนุกูลกิจ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เปิดเผยว่า ปี 2558 ตั้งเป้าหมายจะมีเบี้ยรับรวมเติบโต 30% ซึ่งปีนี้ได้ปรับช่องทางการจัดจำหน่ายออกเป็น 4 ช่องทาง คือ ช่องทางประกันกลุ่ม จะขยายสู่ตลาดลูกค้าธุรกิจขนาดเล็กและขนาดย่อม หรือเอสเอ็มอี ทั้งผ่านบริษัท ผ่านตัวแทน ตั้งเป้าหมายที่จะเติบโตปีละ 10% ติดต่อกันภายใน 3 ปี เริ่มจากปี 2558 
ขณะที่ช่องทางการขายผ่านโทรศัพท์ ซึ่งเป็นช่องทางดั้งเดิมของบริษัทและทำรายได้สูงสุดมาตลอด ตั้งเป้าหมายเติบโตปีละ 10% ช่องทางลูกค้ารายย่อย เดิมที่จ้างบริษัทภายนอกทำการขายประกันทางโทรศัพท์ให้ 100% จะหันมาทำเองในสัดส่วน 30% และจากที่โทรหาลูกค้าฝ่ายเดียว ต่อไปจะให้ลูกค้าโทรเข้ามาที่บริษัทเพื่อซื้อประกันด้วย ทำให้บริษัทมีรายได้เพิ่มขึ้น โดยยังคงเน้นการขยายตลาดร่วมกับพันธมิตรและคู่ค้าทางธุรกิจอย่างใกล้ชิดมากขึ้น 
นอกจากนี้ ยังเปิดช่องทางการขายผ่านตัวแทน ที่ครั้งนี้ให้ความจริงจัง โดยเน้นตัวแทนที่ทำงานขายประกันชีวิตเพียงอย่างเดียว ปัจจุบันมีตัวแทนประมาณ 100 คน โดยตั้งเป้าหมายที่จะเติบโตปีละ 250% และช่องทางลูกค้ารายย่อยและสถาบันการเงิน ตั้งเป้าหมายเติบโตปีละ 186% 
ขณะที่ แลม ซุย คง ประธานเจ้าหน้าที่บริหาร บริษัท เจนเนอราลี่ ประกันภัย กล่าวว่า ที่ผ่านมาบริษัทอาจจะไม่หวือหวา แต่นับจากนี้ไปจะทำให้เร็วยิ่งขึ้น เพื่อให้ทันกับการเปลี่ยนแปลงของตลาด ซึ่งในปี 2558 มีแผนที่จะโตไม่น้อยกว่า 100% จากปี 2557 แต่ไม่สามารถเปิดเผยตัวเลขได้ เพราะเป็นกฎของบริษัท 
ทั้งนี้ จะขยายตลาดในทุกช่องทางทั้งการขายผ่านเว็บไซต์ของบริษัทที่จะมีการเสนอราคาเบี้ยประกัน กลยุทธ์การให้เพื่อนแนะนำเพื่อนมาซื้อประกัน การเปิดโอกาสให้คนเข้ามาแสดงความคิดเห็นด้านบริการของบริษัท การขายผ่านตัวแทน นายหน้า ที่จะต้องทำงานร่วมกันอย่างใกล้ชิด และจะไม่แยกว่าเป็นลูกค้าของประกันชีวิต หรือลูกค้าของประกันภัย โดยจะไม่ใช้กลยุทธ์ทางด้านราคาเป็นหลัก แต่จะสร้างความคุ้มค่าในเรื่องอื่นๆ ที่ลูกค้าต้องการและง่ายต่อการเข้าใจ
สำหรับกลุ่มเจนเนอราลี่ ไทยแลนด์ ถึงจะเข้ามาในประเทศไทยเป็นเวลา 12 ปีแล้ว แต่ขนาดของธุรกิจยังจัดอยู่ในกลุ่มบริษัทที่มีเบี้ยประกันภัยขนาดเล็ก โดยธุรกิจประกันภัย 8 เดือนแรกของปี 2557 นี้ มีเบี้ยรับรวม 293.36 ล้านบาท ลดลง 6.56% ขณะที่ธุรกิจประกันชีวิต 9 เดือนแรกปี 2557 มีเบี้ยรับรวม 2,042.4 ล้านบาท เพิ่มขึ้น 10% โดยมาจากช่องทางขายตรง 1,141.88 ล้านบาท ช่องทางตัวแทน 50.30 ล้านบาท และ ช่องทางอื่นๆ 477.68 ล้านบาท
แม้จะมีธุรกิจขนาดเล็กมาก แต่สามารถจะทำกำไรได้ โดยปี 2556 ประกันชีวิต มีกำไรสุทธิ 101.29 ล้านบาท จากปี 2555 ที่มีกำไรสุทธิ 41.65 ล้านบาท และ 6 เดือนแรกของปี 2557 มีกำไรสุทธิ 84.21 ล้านบาท เพิ่มขึ้นจากงวดเดียวกันของปีก่อน เพิ่มขึ้น 81.95% มีอัตราส่วนเงินกองทุนต่อเงินกองทุนที่ต้องดำรงตามกฎหมาย(car ratio) 368.04% สูงกว่าที่กฎหมายกำหนดไว้ที่ 140%
ขณะที่ธุรกิจประกันภัย เริ่มมีกำไรในปี 2556 จำนวน 72.51 ล้านบาท จากปี 2555 ที่ขาดทุนสุทธิ 224.59 ส่วน 6 เดือนแรกของปี 2557 มีกำไรสุทธิ 10.61 ล้านบาท จากงวดเดียวกันของปี 2556 ที่มีกำไรสุทธิ 43.65% มีอัตราเงินกองทุนต่อเงินกองทุนที่ต้องดำรงตามกฎหมายที่ 281.29% จากระดับที่กฎหมายกำหนดไว้ 140%
ทั้งนี้ กลุ่มเจนเนอราลี่ ไทยแลนด์ เป็นอีกหนึ่งผู้เล่นที่น่าจับตามองในตลาดประกันภัยไทย ถึงทิศทางการเติบโตจะสามารถไปถึงเป้าหมายที่วางไว้ได้หรือไม่ เพราะไม่ใช่เรื่องง่ายในยุคการแข่งขันที่นับวันดุเดือดมากขึ้น